Għall-baġit ta' terminu twil li jmiss tal-UE għall-perjodu 2021–2027, il-Kummissjoni qed tipproponi li toħloq il-Programm InvestEU, li jġib il-finanzjament tal-baġit tal-UE ‘l quddiem fil-forma ta' self u garanziji taħt saqaf wieħed. InvestEU se jiġbor flimkien diversi programmi finanzjarji attwalment disponibbli u jespandi l-mudell b'suċċess tal-Pjan ta' Investiment għall-Ewropa, il-Pjan Juncker. Permezz ta' InvestEU, il-Kummissjoni se ttejjeb iktar il-ħolqien tal-impjiegi, l-investiment u l-innovazzjoni. Il-President Jean-Claude Juncker qal: “Il-Pjan ta' Investiment għall-Ewropa kien ta' suċċess fil-mobilizzazzjoni tal-investiment privat u l-ħolqien ta' impjiegi fl-Ewropa. Diġà wassal għal kważi EUR 290 biljun f'investiment li ma kienx ikun possibbli mingħajru, u pprovda finanzjament għal 635,000 negozju żgħir. Permezz ta' InvestEU, qed nieħdu dan il-mudell ta' suċċess u nespanduh għall-bosta programmi ta' finanzjament tal-UE offruti. Qed nissemplifikaw, nagħmlu iktar b'inqas, u npoġġu fokus qawwi fuq l-investimenti soċjali.” Il-Viċi President Jyrki Katainen, responsabbli għall-Impjiegi, it-Tkabbir, l-Investiment u l-Kompetittività, stqarr: “Il-Programm InvestEU huwa riforma strutturali fil-baġit tal-UE. Jiġbor il-programmi ta' finanzjament tal-UE taħt struttura waħda b'marka kummerċjali unika: InvestEU. Billi nibnu fuq is-suċċess tal-Fond Ewropew għall-Investimenti Strateġiċi, nistgħu nkomplu nagħtu spinta lill-impjiegi, l-innovazzjoni u l-ħiliet fl-Ewropa bil-bonus miżjud li jkun iktar faċli u trasparenti għall-benefiċjarji. InvestEU se jgħinna niksbu l-għanijiet politiċi tagħna bħas-sostenibbiltà, l-eċċellenza xjentifika, l-inklużjoni soċjali u biex ngħinu lin-negozji ż-żgħar tagħna biex jikbru, bl-għan li nimmobilizzaw iktar minn EUR 650 biljun f'investimenti — l-aktar mis-settur privat. Nagħtu wkoll lill-Istati Membri l-għażla li jingranaw iktar il-fondi tagħhom tal-UE permezz tal-fond ta' garanzija. Kulħadd jiggwadanja". Il-Programm InvestEU se jikkonsisti mill-Fond InvestEU, iċ-Ċentru ta' Konsulenza ta' InvestEU u l-Portal InvestEU. 1. Il-Fond InvestEU Billi jibni fuq is-suċċess tal-Pjan Juncker, il-Fond InvestEU se jkompli jimmobilizza l-investiment pubbliku-privat fl-UE biex jgħinu sabiex jiġi indirizzat id-distakk konsiderevoli fl-investiment fl-Ewropa. B'mod partikolari, il-Fond il-ġdid se: 2. Ċentru ta' Konsulenza ta' InvestEU Billi jibni fuq il-mudell tal-Pjan ta' Investiment, iċ-Ċentru Ewropew ta' Konsulenza għall-Investiment, iċ-Ċentru ta' Konsulenza InvestEU se jintegra 13-il servizz konsultattiv differenti li bħalissa huma disponibbli f'assistenza għall-iżvilupp ta' proġetti taħt punt uniku ta' servizz. Se jipprovdi appoġġ tekniku u assistenza fit-tħejjija, l-iżvilupp, l-istrutturar u l-implimentazzjoni ta' proġetti, inkluż il-bini ta' kapaċità. 3. Il-Portal Ewropew ta' Proġetti ta' Investiment Il-Portal Ewropew ta' Proġetti ta' Investiment tal-Pjan ta' Investiment jagħti viżibbiltà għal proġetti ta' investiment madwar l-UE u se jitkompla taħt il-Programm InvestEU. Il-Portal InvestEU jiġbor flimkien investituri u promoturi ta' proġetti billi jipprovdi bażi ta' data aċċessibbli faċilment u faċli għall-utent, li jagħti iktar viżibilità lill-proġetti u li jippermetti lill-investituri jsibu opportunitajiet għal investiment fis-settur jew il-post ta' interess tagħhom. Ir-riforma strutturali jibqgħu essenzjali Il-finanzjament tal-UE biss mhux se jindirizza l-livelli baxxi tal-investiment fl-Ewropa. L-Istati Membri għandhom jużaw l-appoġġ kollu li huwa disponibbli biex jindirizzaw l-ostakli nazzjonali għall-investiment u biex itejbu l-ambjenti tan-negozju tagħhom, b'mod partikolari permezz tal-implimentazzjoni tar-Rakkomandazzjonijiet Speċifiċi għall-Pajjiżi tas-Semestru Ewropew. Fil-31 ta' Mejju, il-Kummissjoni pproponiet li jinħoloq Programm ta' Appoġġ għar-Riforma li se jappoġġa riformi ta' prijorità fl-Istati Membri kollha tal-UE, b'baġit totali ta' EUR 25 biljun. Dan il-programm il-ġdid jinkludi appoġġ finanzjarju għar-riformi kif ukoll appoġġ u għarfien tekniku. Il-passi li jmiss Hemm bżonn jintlaħaq ftehim mingħajr dewmien dwar il-baġit tal-UE fit-tul kumplessiv u fuq il-proposti settorjali tiegħu ħalli jkun żgurat li l-fondi tal-UE jibdew jiksbu r-riżultati fil-prattika malajr kemm jista' jkun. Dewmien ifisser li nkomplu naraw livelli baxxi ta' investiment pubbliku-privat fl-UE li jkollu konsegwenzi tanġibbli għat-tkabbir u l-impjieg fl-Istati Membri. Ftehim dwar il-baġit fit-tul li jmiss fl-2019 ikun jipprovdi għal tranżizzjoni bla xkiel bejn il-baġit fit-tul attwali (2014-2020) u dak ġdid u jkun jiżgura prevedibbiltà u kontinwità tal-finanzjament għall-benefiċċju ta' kulħadd. Il-kuntest Il-kundizzjonijiet ta' investiment fl-Ewropa tjiebu minn meta tnieda l-Pjan Juncker, bis-saħħa ta' riformi strutturali li twettqu mill-Istati Membri, sitwazzjoni ekonomika aktar favorevoli u ta' interventi pubbliċi bħal ma hu l-FEIS. Madankollu, għad hemm nuqqas konsiderevoli ta' investiment fl-Ewropa. Il-Pjan Juncker, il-Pjan ta' Investiment għall-Ewropa, ġie mniedi f'Novembru 2014 biex titreġġa' lura x-xejra negattiva ta' livelli baxxi ta' investiment u biex l-Ewropa terġa' titqiegħed fit-triq għall-irkupru ekonomiku. Operazzjonijiet approvati taħt il-Fond Ewropew għall-Investimenti Strateġiċi tal-Pjan Juncker huma mistennija li jiskattaw EUR 287 biljuni f'investimenti minn Mejju 2018. Madwar 635,000 intrapriżi żgħar u ta' daqs medju huma mistennija li jibbenefikaw minn aċċess imtejjeb għal finanzjament. Fit-12 ta' Diċembru 2017, il-Parlament Ewropew u l-Istati Membri qablu dwar ir-Regolament li jsaħħaħ il-FEIS u jestendi l-mira tal-investiment għal EUR 500 biljun sa tmiem l-2020. Ir-Regolament FEIS 2.0 daħal fis-seħħ fit-30 ta' Diċembru 2017. Id-Dokument ta' Riflessjoni tal-Kummissjoni dwar il-futur tal-finanzi tal-UE tat-28 ta' Ġunju 2017 enfasizza l-ħtieġa “li jsir aktar b'inqas” u li l-baġit jiġi ingranat f'perjodi ta' limitazzjonijiet baġitarji. L-evalwazzjoni indipendenti tal-FEIS ippubblikata f'Ġunju 2018 tikkonkludi li l-garanzija tal-UE hija mezz effiċjenti biex jiżdied il-volum ta' operazzjonijiet aktar riskjużi mill-BEI u juża inqas riżorsi baġitarji meta mqabbla ma' strumenti finanzjarji. Tenfasizza wkoll il-ħtieġa li jkompli jittejjeb l-aċċess għall-finanzi għall-innovazzjoni, kif ukoll biex jissaħħu s-sinerġiji ma' programmi oħra ta' finanzjament tal-UE. Għal iktar informazzjoni Il-Memo: Il-Programm InvestEU - mistoqsijiet u tweġibiet Skeda informattiva: X'inhu InvestEU? Skeda informattiva: InvestEU - x'se jkun qed jiffinanzja? Proposta għal Regolament li jistabilixxi l-Programm InvestEU Segwi lill-Viċi President Katainen fuq Twitter: @jyrkikatainen Segwi InvestEU fuq Twitter: #InvestEU